નહાઈ લીધા પછી કેટલીક સ્ત્રીઓના શરીર પર ટેટ્ટૂ ચીતરવામાં આવી રહ્યું હતું. ઓસ્વિટ્ઝ બાબતે બધાને આટલી જ જાણ હતી! એસએસને ઉપયોગી લાગતા લોકોના શરીર ઉપર જ ટેટ્ટૂ લગાડવામાં આવતા હતા. જેમને મશીનમાં જ નાખી જ દેવાના હોય તેમની તો એસએસને કંઈ જ પડી ન હતી! લિસ્ટમાંની સ્ત્રીઓને લઈને અહીં આવેલી ટ્રેઇનમાં અન્ય ૨,૦૦૦ સ્ત્રીઓ પણ અહીં આવી હતી, જે “શિન્ડલરની સ્ત્રીઓ” ન હોવાને કારણે પસંદગીની સામાન્ય પ્રક્રિયામાંથી પસાર થઈ રહી હતી. પડછંદ શરીર ધરાવતી રેબેકા બાઉની માતાને પણ બર્કેન્યુની એ લોટરીમાં ખોટી રીતે ટેટ્ટૂ મળી ગયું હતું. પ્લાઝોવની પંદર વર્ષની એક અન્ય છોકરી પોતાને મળેલા ટેટ્ટૂને જોઈને ખુબ જ ખૂશ થતી હતી, કારણ કે તેમાં ૫૫૩૭૭ નંબર છાપેલો હતો, જે યહૂદી કેલેન્ડર પ્રમાણે બહુ જ પવિત્ર ગણાતો હતો! ટેટ્ટૂ મળી જાય તેને બર્કેન્યુમાંથી બહાર નીકળીને ઓસ્વિટ્ઝના લેબર કેમ્પમાં જવા મળતું હતું, જ્યાં બચી જવાની એક વધુ તક તેમને મળતી હતી!